กรุงเทพฯเล็งขยาย ตลาดประกันคนชรา
กรุงเทพประกันภัยเผยประกันอุบัติเหตุสูงวัยรับสังคมเปลี่ยน ยันประกันคนชราเสี่ยงไม่สูง ลูกค้าตอบรับดี
24 พ.ค. 2559

กรุงเทพประกันภัยเผยประกันอุบัติเหตุสูงวัยรับสังคมเปลี่ยน ยันประกันคนชราเสี่ยงไม่สูง ลูกค้าตอบรับดี
นายอานนท์ วังวสุ ผู้ช่วยกรรมการผู้อำนวยการใหญ่ บริษัท กรุงเทพประกันภัย เปิดเผยว่า บริษัท กรุงเทพประกันภัยมีประกันอุบัติเหตุส่วนบุคคลสำหรับคนแก่ ที่คุ้มครองตลอดชีพ และมีค่าใช้จ่าย ซึ่งหลายบริษัทมองว่ากลุ่มนี้มีความเสี่ยงสูงเพราะอายุมาก แต่หากวิเคราะห์ลงไปลึกๆ แล้วจะพบว่าความเสี่ยงไม่สูง 
“คนที่มีอายุ 90 ปี เราก็รับทำประกันภัย ซึ่งคนกลุ่มนี้จะไม่มีความเสี่ยงจากการไปขี่จักรยานยนต์ จะไม่มีความเสี่ยงจากการไปทำกิจกรรมกลางแจ้งที่เสี่ยงๆ เช่น ไม่ไปปีนเขา ไม่ไปว่ายน้ำ ความเสี่ยงก็จะต่างกัน” นายอานนท์ กล่าว
ทั้งนี้ แบบประกันภัยอุบัติเหตุส่วนบุคคล Happy 45+ ที่รับประกันตั้งแต่อายุ 45-80 ปี และต่ออายุตลอดชีวิต ยกเว้นบุคคลพิการ หรือทุพพลภาพ แต่ไม่รับประกันบุคคลที่ขับขี่รถจักรยานยนต์รับจ้าง พนักงานรับส่งเอกสารที่ใช้รถจักรยานยนต์ ชาวประมง กรรมกร คนงานก่อสร้าง ทหาร และตำรวจที่ยังรับราชการอยู่ แต่สามารถซื้อประกันอุบัติเหตุส่วนบุคคลอื่นๆ ได้
สำหรับเบี้ยประกันภัยไม่สูงมาก เพราะออกแบบเฉพาะ โดยมีให้เลือก 4 แผน ความคุ้มครอง ตั้งแต่ 2 แสนบาท สูงสุด 7 แสนบาท